Resolució 505/2020, de 23 de setembre
Es pot donar el cas, certament, que la informació sol·licitada en aquest apartat no estigui escrita materialment al sí del centre com a llista desglossada de material que necessita un alumne de P5; ara bé, sense cap mena de dubte l'Escola (bé la direcció, l'administració o el professorat de P5) ha de tenir el coneixement o la informació relativa tots i cada un dels objectes (més que sigui sense quantificar) que ha de contenir aquesta llista, de manera que si no disposa formalment de la llista demanada, està en perfectes condicions d'elaborar-la.
I tot i que l'article 29.1. b LTAIPBG qualifica de causa d'inadmissibilitat de les sol·licituds d'informació pública el fet que per atendre-les calgui una tasca complexa d'elaboració, aquest mateix enunciat legal porta a la conclusió que si no cal una tasca complexa (i sens dubte no es pot qualificar de complexa l'elaboració per part de l'Escola de la llista de material escolar que necessita un alumne de P5), la necessitat d'elaborar o redactar la informació demanada per aquest primer apartat de la sol·licitud no constitueix una causa que justifiqui legalment la seva inadmissió.
Per tant, és procedent declarar el dret de la persona reclamant a la informació sol·licitada per aquest apartat.
Resolució 504/2020, de 23 de setembre
La informació sol·licitada per l'escrit de 14 de març de 2020, que s'adjunta a la sol·licitud d'informació presentada el 17 de juny de 2020 i de la qual deriva la Reclamació, ha de restar al marge d'aquest procediment, perquè aquell escrit ja va tenir entrada al CTB i ha estat objecte d'una altra reclamació a la GAIP (la 375/2020), que ha donat lloc a la Resolució 502/2020, que ha estimat la Reclamació i declarat el dret de la persona reclamant a la informació sol·licitada.
Per tant, reclamar en aquest procediment en relació amb la sol·licitud presentada el 14 de març de 2020 suposaria una reclamació mancada d'objecte, perquè les seves pretensions ja han estat satisfetes per la GAIP en un altre procediment.
Els dubtes plantejats a la segona meitat del seu escrit de sol·licitud d'informació pública per la persona reclamant, sobre els fluxos financers de l'Ajuntament i del CTB cap al CDL, sobre els motius pels quals aquests fluxos no consten com a subvencions del CDL i sobre fins a quin punt les entitats públiques citades financen, sumant diversos conceptes, en més del 50 per cent el CDL, no està clar que demanin informació pública, perquè la resposta a aquests dubtes podria ser prou complexa com per esdevenir una causa d'inadmissibilitat d'aquesta part de la Reclamació, en aplicació de l'article 29.1.b i 29.2 LTAIPBG.
Ara bé, no hi ha dubte de què aquestes qüestions tenen per objecte el còmput i la qualificació de recursos econòmics de caràcter públic, i de què el CTB ha de tenir en el seu poder les dades i els coneixements necessaris per respondre els dubtes plantejats.
Així mateix, és un criteri reiterat de la GAIP que les causes d'inadmissibilitat que puguin concórrer en una sol·licitud han de ser invocades dins del termini de què disposa l'Administració per resoldre-la (un mes) i la seva concurrència ha de ser raonablement acreditada; en aquest cas el CTB encara no ha donat cap resposta a la sol·licitud d'informació de la que deriva la Reclamació, malgrat haver transcorregut tres mesos des de la seva presentació; per tant, la persona reclamant ha obtingut per silenci administratiu el dret a també aquesta part de la informació pública sol·licitada, sense que a aquestes alçades sigui oposable a aquest dret l'eventual concurrència d'alguna causa d'inadmissibilitat de la sol·licitud, llevat que l'esforç requerit per satisfer la sol·licitud pugui ser qualificat de manifestament desproporcionat, que no sembla ser el cas.
Resolució 503/2020, de 23 de setembre
Resolució 502/2020, de 23 de setembre
El Consorci no aporta a aquest procediment la documentació que li ha estat sol·licitada per la GAIP, d'acord amb el previst per l'article 33.4 RGAIP ("La Comissió comunica la reclamació a l'òrgan o entitat que va dictar la resolució impugnada i li sol·licita una còpia completa i ordenada de l'expedient, un informe sobre la reclamació i tota la informació o els antecedents que puguin ésser rellevants per a la resolució del procediment de reclamació.
La documentació, l'informe i la resta d'informació sol·licitada s'han de trametre a la Comissió en un termini màxim de quinze dies").
Si bé aquest fet ha de ser qualificat com una manca de col·laboració del CTB amb l'efectivitat dels procediments previstos legalment per a la garantia del dret d'accés a la informació pública, no pot impedir la resolució de la Reclamació, especialment si hom té en compte que, com posa de manifest el fonament jurídic següent, no és previsible la concurrència de límits en la informació sol·licitada i que, a més, l'article 33.7 RGAIP preveu expressament que "la manca de tramesa de la informació o la no emissió dels informes sol·licitats per la Comissió no impedeix que aquesta continuï la tramitació".
Resolució 501/2020, de 23 de setembre
L'Ajuntament de Creixell no ha atès els requeriments de la GAIP d'aportar-li l'expedient de la sol·licitud d'accés ni l'informe on es justifiqui el seu posicionament jurídic en relació l'accés a la informació i els motius en què justifiqui la seva desatenció, incomplint així el deure de col·laboració amb la GAIP establert a l'article 33.4 RGAIP.
Aquest incompliment per part de l'Ajuntament de les seves obligacions en el tràmit d'aquesta reclamació és reincident i repetitiu de la seva descura en la tramitació i atenció de la sol·licitud d'accés que ara es reclama, formalitzada el 26 de maig, sense que l'Ajuntament n'hagi donat cap resposta.
Considerant que l'article 33.7 RGAIP disposa que " la manca de tramesa de la informació o la no emissió dels informes sol·licitats per la Comissió no impedeix que aquesta continuï la tramitació, sens perjudici de els responsabilitats disciplinàries que resultin precedents ", i que aquesta Comissió ha de resoldre dins del termini de dos mesos des de la presentació de la reclamació (article 42.9 LTAIPBG i 45 RGAIP), s'ha continuat amb el procediment sense comptar amb l'aportació de la documentació i la justificació requerida a l'Administració, que queda igualment vinculada i obligada pel sentit i els termes d'aquesta Resolució.
És una informació pública, ja que fa referència a la gestió i destinació dels recursos pressupostaris municipals, i està perfectament concretada, sense que s'endevini que pugui estar afectada per cap límit a l'accés.
Per tant, escau estimar la reclamació i requerir a l'Ajuntament a proporcionar la informació sol·licitada, o a indicar, si escau, la seva inexistència en el cas que no s'hagin realitzat activitats de formació amb càrrec a aquesta partida.
Resolució 498/2020, de 23 de setembre
L'Administració reclamada ha facilitat a l'entitat reclamant la informació sol·licitada, en el marc d'aquest procediment.
Resolució 497/2020, de 17 de setembre
Plantejada la sol·licitud en aquests termes de demanar el compliment d'obligacions de publicitat activa, l'Ajuntament no està obligat per l'LTAIPBG a contestar a la persona reclamant; si escau, a posar la informació indicada al seu web, cosa que la persona reclamant no indica si ha fet o no.
En qualsevol cas, encara que incompleixi aquestes o altres obligacions de publicitat activa, aquest no és un motiu per reclamar davant la GAIP, ja que aquesta via de Reclamació només pot tenir per objecte el dret d'accés a la informació pública (articles 39 i 42 LTAIPBG) i s'han d'inadmetre les reclamacions que no tinguin aquest objecte (article 33.2 RGAIP)
Resolució 496/2020, de 17 de setembre
Efectivament, davant dels possibles dubtes o contradiccions adduïts al formulari de Reclamació, sobre l'existència de contractes de publicitat institucional, l'informe municipal a la GAIP afirma clarament que el contracte demanat no es pot facilitar degut a la seva inexistència.
Aquesta resposta suposa la satisfacció extemporània de la sol·licitud d'informació de la que deriva la Reclamació i comporta la pèrdua d'objecte d'aquesta, ja que s'han esvaït els motius de discrepància jurídica que la justificaven.
Resolució 495/2020, de 17 de setembre
Resolució 493/2020, de 17 de setembre
Resolució 494/2020, de 17 de setembre
El lliurament de la informació sol·licitada comporta la pèrdua d'objecte d'aquesta reclamació, ja que s'han esvaït els motius de discrepància jurídica que la justificaven, i és procedent finalitzar el procediment per aquesta causa.
Resolució 492/2020, de 17 de setembre
El requeriment d'esmena invoca l'article 68 LTAIPBG, segons el qual si la persona reclamant no resol les deficiències indicades dins del termini de 10 dies es considera desistida la Reclamació.
Un cop transcorregut aquest termini, la persona reclamant no ha aportat la informació requerida.
En conseqüència, és procedent finalitzar aquesta Reclamació per desistiment de la persona reclamant.
Resolució 491/2020, de 17 de setembre
La resposta rebuda en el marc d'aquest procediment indica que no consta que s'hagin reunit, però no informa, com pretenia la sol·licitud, de si es va cursar la invitació a reunir-s'hi.
Aquesta inconcreció ha estat manifestada per l'entitat reclamant en al·legacions realitzades a aquesta Comissió, que han estat traslladades oportunament a l'Ajuntament perquè pogués aclarir o ampliar l'ambigua informació donada i adequar-la a la sol·licitud, però l'Ajuntament no n'ha donat resposta.
En aquests termes, considerant que, sens dubte, la informació sol·licitada és informació pública, ja que es tractaria de l'agenda pública d'un regidor, i sense que l'Ajuntament hagi invocat ni pugui ser apreciada per aquesta Comissió cap causa legal que pugui limitar-ne l'accés, és procedent estimar la reclamació.
Resolució 490/2020, de 17 de setembre
Resolució 489/2020, de 10 de setembre
La persona reclamant no demana accés a informació pública, atesos els termes en els que defineix aquest concepte l'article 2.b LTAIPBG transcrit al paràgraf anterior, sinó resposta a preguntes que, pel que sembla (i l'Ajuntament ho confirma a les seves consideracions reflectides a l'antecedent 3), no existeix com a documentació preexistent a la sol·licitud i que, per tant, cal elaborar expressament, tasca que no es pot limitar als sí o no requerits per la persona reclamant, perquè necessita una reflexió complexa prèvia.
En definitiva, allò sol·licitat no és informació pública que es trobi en poder de l'Administració, sinó l'elaboració d'estudis o informes complexos i, en base a ells, respostes simples, informes o estudis o respostes que no es troben en poder de l'Administració, i que caldria elaborar expressament.
Resolució 488/2020, de 10 de setembre
La motivació demanada d'una discriminació suposadament comesa per l'Ajuntament no existeix com a informació pública que pugui ser susceptible del dret d'accés emparat per l'LTAIPBG, perquè és del tot inversemblant pensar que, en l'hipotètic cas que una Administració discrimini deliberadament empleats seus en una promoció interna, tingui un document que motivi expressament el seu ànim discriminador i l'eventual discriminació deliberada comesa.
Resolució 487/2020, de 10 de setembre
Encara no es té constància de l'efectivitat de tot l'accés sol·licitat i estimat, motiu pel qual el fonament jurídic següent de la Resolució fa referència a les facultats de la GAIP per a l'execució de les seves resolucions, pel cas que calgui fer-ne ús als efectes de garantir l'accés material a la informació sol·licitada.
Cal tenir en compte que aquesta Reclamació finalitza sobre la base de l'estimació municipal de la sol·licitud d'informació de la que deriva i el subsegüent lliurament a la persona reclamant de tota la informació sol·licitada; en conseqüència, qualsevol impediment o limitació de l'Ajuntament en relació amb l'efectivitat d'aquest accés s'ha de considerar com un incompliment de la Resolució, amb els efectes jurídics previstos legalment per a aquestes situacions.
Resolució 486/2020, de 10 de setembre